***Монгол Улсын Их Хурлын 2017 оны намрын ээлжит чуулганы***

***Аюулгүй байдал, гадаад бодлогын байнгын хорооны***

***2018 оны 01 дүгээр сарын 10-ны өдөр /Лхагва гараг/-ийн***

***хуралдааны гар тэмдэглэл***

Аюулгүй байдал, гадаад бодлогын байнгын хорооны дарга Ж.Энхбаяр  ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 14 цаг 23 минутад Төрийн ордны “Г” танхимд эхлэв.

*Чөлөөтэй: О.Содбилэг, С.Батболд, Х.Нямбаатар, А.Ундраа, Ж.Энхбаяр;*

*Эмнэлгийн чөлөөтэй Н.Оюундарь;*

*Тасалсан: Б.Наранхүү, Н.Номтойбаяр, Д.Оюунхорол.*

***Нэг. Газрыг улсын тусгай хэрэгцээнд авах тухай Улсын Их Хурлын тогтоолын төсөл*** /*Засгийн газар 2018.01.04-ний өдөр өргөн мэдүүлсэн, төслийн үзэл баримтлалыг хэлэлцэх эсэх*/

Хэлэлцэж буй асуудалтай холбогдуулан Гадаад харилцааны сайд Д.Цогтбаатар, Барилга, хот байгуулалтын сайд Х.Баделхан, Барилга, хот байгуулалтын дэд сайд Ш.Лхамсүрэн, Барилга, хот байгуулалтын яамны Төрийн нарийн бичгийн дарга С.Магнайсүрэн, мөн яамны Хот байгуулалт, газрын харилцааны Бодлогын хэрэгжилтийг зохицуулах газрын дарга Б.Гүнболд, Газар зохион байгуулалт, геодези, зураг зүйн газрын дарга Р.Ганхуяг, мөн газрын Газар зохион байгуулалтын хэлтсийн дарга Ж.Батсайхан, Гадаад харилцааны яамны Төрийн захиргаа, удирдлагын газрын дарга Н.Анхбаяр нар оролцов.

Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Б.Түвшинтөгс, референт Б.Гандиймаа нар байлцав.

Хууль санаачлагчийн илтгэлийг Барилга, хот байгуулалтын дэд сайд Ш.Лхамсүрэн танилцуулав.

Хууль санаачлагчийн илтгэлтэй холбогдуулан Улсын Их Хурлын гишүүн Б.Бат-Эрдэнэ, Б.Энх-Амгалан нарын тавьсан асуултад Барилга, хот байгуулалтын дэд сайд Ш.Лхамсүрэн хариулж, тайлбар хийв.

**Б.Энх-Амгалан:**- Газрыг улсын тусгай хэрэгцээнд авах тухай Улсын Их Хурлын тогтоолынтөслийн үзэл баримтлалыг чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Т.Аюурсайхан Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 10 минут үргэлжилж, 14 цаг 33 минутад өндөрлөв.***

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА О.СОДБИЛЭГ

**Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА

**УЛСЫН ИХ ХУРЛЫН 2017 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**2018 ОНЫ 01 ДҮГЭЭР САРЫН 10-НЫ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Б.Энх-Амгалан:** - Х.Баделхан сайдыг дуудаарай. Танилцуулгыг Х.Баделхан сайд хийх юм байна. Дэд сайд байгаа юм байна тийм ээ. Дэд сайд мэдэж жбайгаа юу асуудлыг нь.

Эрхэм гишүүдийн энэ өдрийн амар амгаланг айлтгая. Байнгын хорооны гишүүдийн ирц бүрдсэн тул Аюулгүй байдал, гадаад бодлогын байнгын хорооны 2018 оны 1 сарын 10-ны өдрийн хуралдаан нээснийг мэдэгдье.

Өнөөдрийн хуралдаанаар хэлэлцэх нэг асуудал бий. Тэр нь бол газрыг улсын тусгай хэрэгцээнд авах тухай Монгол Улсын Их Хурлын тогтоолын төсөл. Засгийн газрын 2018 оны 1 сарын 4-ний өдөр өргөн мэдүүлсэн төслийн үзэл баримтлалыг хэлэлцэх эсэх асуудлаар хуралдах юм.

Хэлэлцэх асуудалтай холбоотой гишүүдэд санал байна уу?

Алга байна.

Тийм учраас хэлэлцэх асуудалдаа оръё.

Ажлын хэсэг танилцуулъя. Ажлын хэсэг Гадаад харилцааны яамны сайд Д.Цогтбаатар, Гадаад харилцааны яамны Төрийн захиргаа, удирдлагын газрын дарга Н.Анхбаяр, Барилга, хот байгуулалтын яам Барилга, хот байгуулалтын сайд Х.Баделхан, Барилга, хот байгуулалтын яамны Төрийн нарийн бичгийн дарга С.Магнайсүрэн, мөн яамны Хот байгуулалт, газрын харилцааны бодлогын хэрэгжилтийг зохицуулах газрын дарга Б.Гүнболд, Газар зохион байгуулалт, геодези зураг зүйн газрын дарга Р.Ганхуяг, мөн газрын Газар зохион байгуулалтын хэлтсийн дарга Ж.Батсайхан нар ажлын хэсэгт орсон байна.

Тогтоолын төсөлтэй холбогдуулаад танилцуулгыг Монгол Улсын Их Хурлын гишүүн, Засгийн газрын гишүүн, Барилга, хот байгуулалтын сайд Х.Баделхан хийнэ. Х.Баделхан сайд байхгүй бол дэд сайд хийх үү. Х.Баделхан сайд Засгийн газрын хуралдаантай байгаа юм байна. Тийм учраас танилцуулгаа хийнэ үү гэж хүсэж байна.

Хоёрдугаар микрофон.

**Ш.Лхамсүрэн:** -Байнгын хорооны дарга, эрхэм гишүүд ээ,

Та бүхний энэ өдрийн амар амгаланг айлтгая. Монгол Улс нэгдэн орсон консулын харилцааны тухай Венийн конвенци Монгол Улс, БНХАУ хоорондын 1986 оны консулын конвенцийг тус тус үндэслэн хоёр улсын Засгийн газар БНХАУ-аас Монгол Улсын Дорноговь аймгийн Замын-Үүд суманд суух ерөнхий консулын газар нээх асуудлыг дипломат шугамаар 2012 онд харилцан тохиролцож нээсэн байна. Дээрх конвенцуудын дагуу талууд нөгөө талынхаа дипломат төлөөлөгчийн газруудын албан хэрэгцээнд зориулж газар олгох, барилга байгууламаа барьж байгуулахад нь харилцан дэмжлэг үзүүлэх үүрэгтэй байдаг. Энэ БНХАУ-ын талаас ерөнхий консулын газрын барилга байгууламжийг барихад зориулан 3-4 га газар авах хүсэлт тавьсныг Дорноговь аймаг, Замын-Үүд сум эрх бүхий байгууллагууд уламжлан хоёр га газрыг олгуулах шийдвэрийг Дорноговь аймгийн иргэдийн Төлөөлөгчдийн Хурлын 2016 оны 9 дүгээр сарын 29-ний өдрийн 2.10 дугаар тогтоолоор Улсын тусгай хэрэгцээнд авах хоёр га газрын байршил, хэмжээ, солбилцлыг тогтоосон болно. Газрын тухай хуулийн 16 дугаар зүйлийн 16.1.4-т заасны дагуу гадаад улсын дипломат болон консулын газарт олгох газар нь Улсын тусгай хэрэгцээний газарт хамаардаг. Мөн хуулийн 17.1.2, 17.1.3-т заасны дагуу Улсын Их Хуралд гадаад Улсын дипломат болон консулын газарт олгох газрыг улсын тусгай хэрэгцээнд авах түүний хэмжээ зааг, ашиглах журмыг тогтоодог.

Энэхүү дагуу газрыг улсын тусгай хэрэгцээнд авах Монгол Улсын Их Хурлын тогтоолын төслийг боловсрууллаа. Ерөнхий консулын газарт олгох газар нь бусдын өмчлөл, эзэмшил, ашиглалтын газартай давхцалгүй байгаа болно.

Энэ газрыг улсын тусгай хэрэгцээнд авах Монгол Улсын Их Хурлын болон Засгийн газрын холбогдох шийдвэр гарсны дараагаар Газрын тухай хууль, тогтоомжид заасны дагуу Гадаад харилцааны яам харилцан адил байх зарчмыг баримтлан газрыг Ерөнхий консулын газарт ашиглуулах харилцааг зохицуулсан хоёр улсын Засгийн газар хоорондын тухайлсан хэлэлцээрийг байгуулах ажлыг хийнэ.

Баярлалаа.

**Б.Энх-Амгалан:** -Дэд сайдад баярлалаа. Танилцуулгатай холбоотой асуулт асуух гишүүд байна уу. Б.Бат-Эрдэнэ сайд. Өөр хүн байна уу? Дараа нь би.

**Б.Бат-Эрдэнэ:** -Баярлалаа. Би энэ оруулж ирж байгаа асуудлыг бол дэмжиж байгаа. Тэгээд энэ газрыг улсын тусгай хэрэгцээнд авах, зарим газрыг улсын тусгай хэрэгцээнээс гаргах асуудлыг Их Хурлаар шийддэг л дээ. Тэгээд манай Байнгын хорооны эрхлэх асуудлын хүрээнд Батлан хамгаалах зэвсэгт хүчний салбартай холбоотой хэсэг газрууд байгаа. Заримыг нь тусгай хэрэгцээнээс гаргах чөлөөлөх шаардлагатай. Энэ албан тушаалын орон сууцаар баригдсан энэ байрнуудыг хувьчилж эзэмшиж байгаа хүмүүст нь өгөх шаардлагатай. Мөн түүнчлэн энэ тусгай хэрэгцээний газар дээр орон сууц барьж энэ салбарын ажиллагсадын нийгмийн баталгаа, нийгмийн хамгааллын асуудлыг шийдэх ийм шаардлагатай байгаа юм. Тэгээд энэ асуудлыг би Барилга, хот байгуулалтын яамнаас асуух гээд байгаа юм. Өмнөх Засгийн газрын үед бүх асуудлыг нь одоо бэлэн болсон байх ёстой. Энэ хэзээ Их Хурлаар орж ирэх вэ?

Улаанбаатар хотод хэд хэдэн газрууд байгаа. Дорнод аймагт байгаа.

Тэгээд энэ асуудал ямар түвшинд байна гэсэн ийм асуулт байна. Энэнд тодорхой хариултыг өгөөч. Болдог бол барилга хот байгуулалтын яам энэ асуудлыг яаралтай оруулж ирэх шаардлагатай байгаа шүү гэдгийг хэлье.

**Б.Энх-Амгалан:** -Асуултад хариулъя. Сайд хариулах уу? За Гүнболд. Нэгдүгээр микрофоныг өгчих.

**Б.Гүнболд:** -Сайн байцгаана уу? Хот байгуулалтын газрын дарга Гүнболд байна. Тэгэхээр энэ асуудал бол иж бүрдэл дээр нь дутуу гэдэг үндэслэлээр Засгийн газрын Хэрэг эрхлэх газраас түр хугацаагаар хойшлуулсан байсан. Тэгээд үүний дагуу энэ асуудал нууцын шугамаар манай яаман дээр буцаад ирсэн байгаа. Үүний дагуу бид нар Батлан хамгаалах яамны ажлын хэсгийг давхар эхний уулзалтаа дахиад хийсэн. Тэгээд шинэ сайдуудаа дахиж танилцуулаад энэ асуудлыг ойрын хугацаанд буцааж оруулахаар бэлтгэл ажлыг нь хийж байгаа. Анхны уулзалтаа хийсэн байгаа.

**Б.Энх-Амгалан:** -Ойлголоо. Энэ асуудлаа дараагийн хурал дээр тэр юмнуудаа оруулж ирж үзүүлж танилцуулаарай.

Нэг зүйл нэмж асуумаар санагдаад байна. энэ Монгол Улсад нэгдэн орсон конвенц консулын харилцааны тухай венийн конвенц БНХАУ-тай консулын гэрээг тус тус байгуулсан энэ 2012 оны К 12 дугаартай нот бичиг энэ тэрийг үндэслээд консулын газрын хэрэгцээнд 2 га газар олгоё гэж байна л даа.

Тэгэхээр энэ маань Эрээнд байдаг консулын газар бол нэлээд идэвхтэй сайн ажилладаг. Эрээнд байгаа консулын газар 1200 метр квадрат газартай юм билээ. Манайх 2 га олгодог нь одоо нөгөө Засгийн газар хоорондын консулын харилцаатай адил тэгш байх зарчмыг баримталж байгаа юм уу, үгүй юм уу? Яагаад хоёр га болсон юм бэ.

Зөрөөд одоо тэр манай эрээнд байгаа консулын газрын хэмжээнд нэмэх барих ийм асуудал хэрэгцээ байгаа юу. Яагаад гэхээр босоо тэнхлэгийн хамгийн том боомт бол Замын-Үүд, Эрээн, Эрээнд манай иргэд их зорчдог. Хурдтай үйлчилгээ хийдэг. Тэнд бас янз янзын байдлаар эрх ашиг нь зөрчигддөг. Ийм нөхцөл байдлууд бий.

Тийм учраас энэ Эрээний консул болон Замын-Үүдийн консул, Замын-Үүдэд байх консулын асуудал дээр энэ харилцан адил байх гэдэг зарчмыг яаж барьсан юм бол. Яагаад хоёр га гэж тогтсон юм бэ. Энд заавал га тогтох хэрэгтэй байсан уу, үгүй юу гэдэг дээр нэг хариулт өгөөдөхөөч.

Гадаад харилцааны яам өгөх гэж байна уу? Гуравдугаар микрофон.

**Н.Анхбаяр:** -Гадаад харилцааны яамны Төрийн захиргааны удирдлагын газрын захирал Н.Анхбаяр. Ер нь бол харилцан адил байх зарчмыг бид нар аль болох баримтлахыг оролдож байгаа. Таны хэлдэгчлэн Эрээн дэх консулын газар 1.2 га.

Дээрээс нь бид нар Хөх хотод байгаа консулын газрынхаа газар дээр бид нар Хятадын талд хүсэлт тавиад байгаа юм. Одоо энэ газар дээр нь нэмж газар олгооч ээ. Одоогийн байрных нь нөхцөл байдал муудаад байгаа учраас тэр газрын асуудлыг бид нар Хятадын талд нот бичгээр тавьж байгаа нэмж газар авъя гэдэг.

Хоёрдугаарт Хятадын тал бас хэрэгцээгээ үндэслээд анх бол 3-4 га газар хүсэлт тавьсан юм байгаа юм. Тэгээд орон нутгийн захиргааных нь зүгээс боломжтой гэж үзсэн талбайнхаа хэмжээг олгосон ийм асуудал байгаа юм.

**Б.Энх-Амгалан:** -Тогтоолын төсөлтэй холбоотойгоор хэлэлцэж байгаа асуудалтай холбоотойгоор санал гаргах гишүүд байна уу? Алга байна. Тогтоолын төсөл танилцуулъя. Санал хураалт явах гэж байна гишүүд ээ.

Газрын улсын тусгай хэрэгцээнд авах тухай Монгол Улсын Их Хурлын тогтоолын төслийн үзэл баримтлалыг хэлэлцэх нь зүйтэй гэсэн томьёоллоор санал хураалт явуулъя. Санал хураалт. Нийт 10-6 гишүүн дэмжиж 60.0 хувийн саналаар санал дэмжигдлээ.

Тогтоолын төслийн үзэл баримтлалыг хэлэлцсэн талаарх Байнгын хорооны санал, дүгнэлтийг Улсын Их Хурлын чуулганы нэгдсэн хуралдаанд Т.Аюурсайхан гишүүн танилцуулах уу. Гишүүн Т.Аюурсайхан танилцуулна. Аюулгүй байдал, гадаад бодлогын байнгын хорооны хуралдаанаар хэлэлцэх асуудал дууссан тул өнөөдрийн хуралдаан өндөрлөснийг мэдэгдье. Гишүүдэд баярлалаа.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА